Die Pos | News | Inspirasie (en whiskey) op spyskaart
Inspirasie (en whiskey) op spyskaart
23 February 2018 l Ronél van Jaarsveld l Views: 170 l 28 days ago
Die Waterberg-sakekamer se nuwe bestuur is tydens hul vergadering bekendgestel. Voor is Paul Fouché, Jan Koelewyn (ondervoorsitter), Wiets Botes (voorsitter) en Fernando Goncalves (ondervoorsitter). Agter staan James van Zyl, Julius Weideman, Pieter Claassens, Ernest Davey en Danie van der Merwe. Louise Potgieter was afwesig.
Sakelui van Modimolle het tydens die jongste vergadering van die Waterberg-sakekamer besluit daar is plek vir werk én plesier
Die lede het op Donderdag 15 Februarie na 'n motiveringspreker geluister en is bederf met 'n glasie uitsoekwhiskey. Bykans 90 mense het die geleentheid bygewoon.
Deon Pienaar het 'n motiveringspraatjie gelewer. "Jy kan op die regte pad wees, maar as jy op jou alie sit, gaan iemand jou doodry," was sy woorde. Albei Pienaar se bene is van die knie geamputeer. Hy dra prosteses. Hy is op 25-jarige ouderdom met tipe 2 diabetes gediagnoseer en het sy linkerbeen in 2005 verloor en die regterbeen in 2016. "Die pad wat ek moes stap, het van my 'n beter mens gemaak," het hy vertel.
Hy het gesê hy het van jongs af die leuen begin glo dat hy nie as mens iets werd is nie. Nadat hy sy bene verloor het, het dié leuen sy lewenspad bemoeilik. "Ek het besef ek kan besluit: gaan ek 'n bitter mens wees, of 'n beter mens? Vra julself af hoe beleef jou kinders en jou medemens jou. Bitter mense is geneig om alleen te wees. Om 'n beter mens te word, moet jy jou met mense omring. Onthou die twee C's. 'n Mens moet "choices" maak voordat daar "change" kan wees," het hy gesê.
Die sakekamer het die aand ook hul nuwe bestuur aangekondig. Wiets Botes is tot voorsitter verkies en Fernando Goncalves en Jan Koelewyn is die ondervoorsitters.
Die sakekamer het ook Hoërskool Nylstroom se nuwe hoof, Anton du Plessis, verwelkom.
AO Pieter Booyse van die Modimolle-polisie het oor die nuwe bestuur van die gemeenskapspolisiëringsforum (GPF) gepraat en inwoners gewaarsku dat daar 'n toename in huisinbrake en -rowe in en om die dorp is.